ai4bharat/Pralekha huggingface dataset:
உள்துறை அமைச்சகம்
முன்னாள் மத்திய அமைச்சர் திருமதி. சுஷ்மா சுவராஜ் மறைவிற்கு மத்திய அமைச்சரவை இரங்கல்
முன்னாள் மத்திய அமைச்சர் திருமதி. சுஷ்மா சுவராஜ் புது தில்லி எய்ம்ஸ் மருத்துவமனையில் ஆகஸ்ட் 6, 2019 அன்று இரவு காலமானதையொட்டி மத்திய அமைச்சரவை இன்று இரங்கல் தெரிவித்துள்ளது. அவரது மறைவினால், நமது நாடு தனிச்சிறப்பு மிக்க தலைவரையும், சிறந்த நாடாளுமன்றவாதியையும் இழந்துள்ளது.
அமைச்சரவைத் தீர்மானம்:-
“பிப்ரவரி 14, 1952 அன்று ஹரியான மாநிலம் அம்பாலாவில் பிறந்த திருமதி. சுஷ்மா சுவராஜ் அம்பாலா கண்டோன்மெண்டில் உள்ள சனாதன் தர்மா கல்லூரியில் பட்டம் பெற்றார். பிறகு சண்டிகரில் உள்ள பஞ்சாப் பல்கலைக்கழகத்தில் அவர் சட்டப்படிப்பு பயின்றார். கான்பூர் வேளாண் பல்கலைக்கழகம் அவருக்கு கவுரவ டாக்டர் பட்டம் அளித்தது. 1973 ஆம் ஆண்டு அவர் உச்ச நீதிமன்றத்தில் வழக்கறிஞராக பணியாற்றத் தொடங்கினார்.
திருமதி. சுஷ்மா சுவராஜ் பொது வாழ்க்கையில் மிக இளம் வயதிலேயே இணைந்தார். 1977 ஆம் ஆண்டு தனது 25 வயதில் அவர் ஹரியானா சட்ட மன்றத் தேர்தலில் போட்டியிட்டு வெற்றிபெற்று ஹரியானா மாநிலத்தின் தொழிலாளர் மற்றும் வேலைவாய்ப்பு அமைச்சராக பொறுப்பேற்றார். ஹரியானா சட்ட மன்றத் தேர்தலில் மீண்டும் வெற்றிபெற்று 1987-1990 காலகட்டத்தில் அம்மாநிலத்தின் கல்வி, உணவு மற்றும் பொது விநியோகத் துறை அமைச்சராக பொறுப்பு வகித்தார்.
1990 ஆம் ஆண்டு அவர் மாநிலங்களவை உறுப்பினராக தேர்ந்தெடுக்கப்பட்டார். 1996 ஆம் ஆண்டு 11-வது மக்களவை உறுப்பினராக தேர்ந்தெடுக்கப்பட்டபோது, அவர் மத்திய தகவல் ஒலிபரப்பு அமைச்சராக பதவி வகித்தார். 1998 ஆம் ஆண்டு அவர் மீண்டும் 12 வது மக்களவை உறுப்பினராக தேர்ந்தெடுக்கப்பட்டு, மத்திய தகவல் ஒலிபரப்பு அமைச்சராக பொறுப்பேற்ற போது அவருக்கு மத்திய தொலைத்தொடர்பு அமைச்சராக கூடுதல் பொறுப்பு அளிக்கப்பட்டது. 1998 ஆம் ஆண்டு அக்டோபர் மாதம் அவர் புது தில்லியின் முதல் பெண் முதல்வராகப் பொறுப்பேற்றார். 2000 ஆம் ஆண்டு ஏப்ரல் மாதம் அவர் மீண்டும் மாநிலங்களவை உறுப்பினராக தேர்ந்தெடுக்கப்பட்டார். 2000 ஆம் ஆண்டு செப்டம்பர் மாதம் முதல் 2003 ஆம் ஆண்டு ஜனவரி வரை மத்திய தகவல் ஒலிபரப்பு அமைச்சராக பொறுப்புவகித்த அவர், 2003 ஆம் ஆண்டு ஜனவரி முதல் 2004 ஆம் ஆண்டு மே மாதம் வரை மத்திய சுகாதாரம், குடும்பநலம் மற்றும் நாடாளுமன்ற விவகாரங்கள் துறை அமைச்சராக பதவி வகித்தார். 2006 ஆம் ஆண்டு அவர் மீண்டும் மாநிலங்களவை உறுப்பினராகத் தேர்ந்தெடுக்கப்பட்டார். 2009 ஆம் ஆண்டு 15வது மக்களவை உறுப்பினராகத் தேர்ந்தெடுக்கப்பட்ட இவர், 2009 ஆம் ஆண்டு டிசம்பர் முதல் 2014 ஆம் ஆண்டு மே மாதம் வரை எதிர்கட்சித் தலைவராக பொறுப்பு வகித்தார். 2014 ஆம் ஆண்டு அவர் 16 மக்களவையின் உறுப்பினராகத் தேர்ந்தெடுக்கப்பட்டபோது, 2014 ஆம் ஆண்டு மே மாதம் முதல் 2019 ஆம் ஆண்டு மே மாதம் வரை மத்திய வெளியுறவுத் துறை அமைச்சராகப் பொறுப்பேற்றார்.
திருமதி. சுஷ்மா சுவராஜ், அவரது தலை சிறந்த சொற்பொழிவாற்றல் மற்றும் இரக்க குணத்தினால் அனைவரின் மனத்திலும் என்றும் இடம்பெற்றிருப்பார். அவர் ஒரு திறமையான நிர்வாகியாகவும் மனிதாபிமானம் மிக்கவராகவும் இருந்தார். வெளிநாடுகளில், பிரச்சனைகளில் சிக்கியிருந்த இந்தியர்களுக்கு உதவி செய்ததன் மூலம் அவர் அனைவரின் உள்ளத்தையும் வென்றார். இந்த நற்பண்புகளினால், 2017 ஆம் ஆண்டு அமெரிக்க நாளிதழான ‘வால் ஸ்ட்ரீட் ஜர்னல்’ இவரை “இந்திய மக்களால் நேசிக்கப்படும் சிறந்த அரசியல்வாதி” என்று அறிவித்தது.
இந்த நாட்டுக்காக திருமதி. சுஷ்மா சுவராஜ் பல்வேறு பொறுப்புகளில் ஆற்றிய சேவையை இந்த அமைச்சரவை பாராட்டுகிறது என்பதை பதிவு செய்கிறது. அவரது குடும்பத்திற்கு அரசு சார்பிலும் ஒட்டுமொத்த நாட்டின் சார்பிலும் இந்த அமைச்சரவை இரங்கல் தெரிவித்துக்கொள்கிறது”.
உள்துறை அமைச்சகம்
இந்திய வானிலை ஆராய்ச்சித் துறையுடன் இணைந்து தேசிய பேரிடர் மேலாண்மை நிறுவனம் ஏற்பாடு செய்த “இடியுடன் கூடிய மழை மற்றும் மின்னல்’’ இணையக் கருத்தரங்குக்கு மத்திய உள்துறை இணையமைச்சர் திரு.நித்தியானந்த் ராய் தலைமை தாங்கினார்.
இந்திய வானிலை ஆராய்ச்சித் துறையுடன் இணைந்து தேசிய பேரிடர் மேலாண்மை நிறுவனம் ஏற்பாடு செய்த “இடியுடன் கூடிய மழை மற்றும் மின்னல்’’ இணையக் கருத்தரங்கின் தொடக்க அமர்வுக்கு மத்திய உள்துறை இணையமைச்சர் திரு.நித்தியானந்த் ராய் தலைமை தாங்கினார். இடி, மின்னலுடன் கூடிய மழையின் அபாயம் குறித்து மக்களிடையே சிறந்த புரிதலை அதிகரிப்பதே இந்த ஒரு நாள் கருத்தரங்கின் நோக்கமாகும். பிரதமரின் 10 அம்சத் திட்டம் மற்றும் பேரிடர் அபாயக் குறைப்பு, சென்டாய் வழிமுறையை செயல்படுத்துவதன் மூலம் பாதிப்புக்குள்ளாகும் வாய்ப்புள்ள மக்களிடையே அபாயத்தைக் குறைப்பது மற்றும் விரிதிறனை அதிகரிப்பதற்கு சிறந்த ஒருங்கிணைந்த நடவடிக்கைகளை எடுப்பது பற்றி விவாதிக்க இக்கூட்டம் நடைபெற்றது.
தீமை பாதிப்பு அபாயத் திறன் மதிப்பீடு குறித்து பங்கேற்றவர்கள் இடையே புரிய வைப்பது, வானிலை முன்னறிவுப்பு, தயார் நிலை, இடியுடன் கூடிய மழை மற்றும் மின்னலின் அபாயத்தைக் குறைப்பது, உரிய நேர மீட்புக்கான தொழில்நுட்ப அறிவைப் பெறுவது ஆகியவற்றை உணர்த்துவதே இந்தக் கருத்தரங்கின் நோக்கமாகும்.
இந்தக் கருத்தரங்கில் உரையாற்றிய திரு.நித்தியானந்த் ராய், சமுதாயத்தினர் இடையே , இடியுடன் கூடிய மழை மற்றும் மின்னல் காரணமாக ஏற்படும் அபாயத்தைக் குறைப்பதற்கு இந்திய அரசின் துறைகள்/முகமைகள் எடுத்து வரும் பெரும் நடவடிக்கைகளை விளக்கினார். நாட்டின் வளர்ச்சி மற்றும் மேம்பாட்டுக்கு பேரிடர் குறைப்பு மற்றும் தடுப்பு நடவடிக்கைகளின் முக்கியத்துவம் குறித்து எடுத்துக்காட்டிய அவர், இயற்கைப் பேரிடரின் பாதகமான தாக்கத்தைக் குறைக்க உடனடியாகவும், நீண்டகால அடிப்படையிலும், ஒருங்கிணைந்து எடுக்க வேண்டிய நடவடிக்கைகளில் கவனம் செலுத்த வேண்டும் என வலியுறுத்தினார். பேரிடர் அபாயக் குறைப்பு குறித்த விஷயத்தில், பிரதமர் திரு. நரேந்திர மோடி, மத்திய உள்துறை அமைச்சர் திரு.அமித் ஷா ஆகியோர் கொண்டுள்ள ஆர்வம் , தொடர்ந்து அளித்து வரும் ஆதரவு , வழிகாட்டுதல் ஆகியவற்றை மத்திய உள்துறை இணையமைச்சர் விளக்கினார். பேரிடர் அபாயக் குறைப்பு குறித்து பிரதமர் அளித்துள்ள 10 அம்சத் திட்டத்தை நிறைவேற்றுவதன் முக்கியத்துவத்தை வலியுறுத்திய அவர், ஆராய்ச்சி சார்ந்த பேரிடர் அபாயக் குறைப்பு உத்திகள், பங்கேற்பு அணுகுமுறை, தீவிரத் தடுப்பு மற்றும் குறைப்பு உத்திகள் ஆகியவற்றைக் கடைப்பிடிக்க வேண்டும் என வலியுறுத்தினார்.
கைபேசிச் செயலி தாமினி வானிலை மாதிரி, டாப்ளர் வானிலை ரேடார், மின்னல் கண்டுபிடிப்பு முறை உள்பட இடியுடன் கூடிய மழை மற்றும் மின்னல் தாக்கத்தைக் குறைக்க அமைச்சகம் வழங்கிய நுண்ணறிவு ஆலோசனைகளை புவி அறிவியல் அமைச்சக செயலர் டாக்டர் ராஜீவன் விளக்கினார்.
(Visitor Counter : 132
சாலைப் போக்குவரத்து மற்றும் நெடுஞ்சாலைத்துறை அமைச்சகம்
கோவிட் 19 பொது முடக்கத்தின்போது சாமானிய மக்களுக்கு உதவி வருகிறது சாலை போக்குவரத்துத் துறை
கோவிட் 19 தொற்று காரணமாக தேசிய அளவிலான பொது முடக்கத்தின்போது சாலையில் உள்ள மக்களுக்கு உதவும் சமூகப் பொறுப்புப் பணிகளை மத்திய சாலை போக்குவரத்து மற்றும் நெடுஞ்சாலைத் துறை அமைச்சகம் மேற்கொண்டு வருகிறது. சென்ற மாதம் 24ஆம் தேதி பிரதமரால் அறிவிக்கப்பட்ட தேசிய அளவிலான பொது முடக்கம் அமல்படுத்தப்பட்ட பிறகு, இந்த அமைச்சகத்தின், நாடு முழுவதிலுமுள்ள களப்பணி பிரிவுகள், இந்த அமைச்சகத்தின் பணியாளர்கள், தொழிலாளர்கள் மற்றும் சாமானிய மக்களுக்கு தேவையான உதவிகளைச் செய்து தருவதில் ஈடுபடுத்தப்பட்டார்கள்.
(அமைச்சகத்தின் அனைத்து களப்பணி அமைப்புகளும், அலுவலகங்களும், அமைச்சகத்துடன் இணைந்த இந்திய தேசிய நெடுஞ்சாலை ஆணையம் மற்றும் நெடுஞ்சாலை ஆணையம் உள்கட்டமைப்பு மேம்பாட்டுக் கழகம் போன்ற அமைப்புகளும் மக்களின் சிரமங்களைத் தீர்க்க முன்வந்தனர். நாட்டின் பல்வேறு பகுதிகளிலும் மக்களுக்கு எவ்வாறு உதவியளிக்கப்பட்டது என்பது பற்றிய அறிக்கைகள் பல்வேறு பகுதிகளிலிருந்தும் வந்த வண்ணம் உள்ளன.
தமிழ் நாட்டில் திருச்சி மாவட்டத்தில், இந்திய தேசிய நெடுஞ்சாலை ஆணையத்தின் ரோந்துக் குழுவினர், தேசிய நெடுஞ்சாலை எண் 45 ல், பாலூரில், ஐந்து பேர் இருப்பதைக் கண்டனர். அவர்களுக்கு உடனடியாக, உணவும் குடிநீரும் கொடுக்கப்பட்டது. அவர்களது பாதுகாப்புக்காக முகக் கவசங்களும் கொடுக்கப்பட்டன. அதன் பிறகு அருகிலிருந்த முகாமுக்கு அழைத்துச் செல்லப்பட்டு இன்றுவரை அவர்களுக்கு தேவையான அனைத்தும் வழங்கப்படுகிறது.
சிறப்பு சேவைகள் மற்றும் கட்டுரைகள்
ரூ.1.25 கோடி மதிப்புள்ள 2,845 கிலோ தங்கம் மற்றும் 14 லட்சம் மதிப்பிலான மின்னணு பொருட்களை சென்னை விமான நிலைய சுங்கத்துறை அதிகாரிகள் பறிமுதல் செய்தனர்
உளவுத்துறை தகவல்களின் அடிப்படையில், துபாயிலிருந்து வந்த ஐக்கிய அரபு எமிரேட்சுக்கு சொந்தமான EK-544 என்ற விமானத்தில் சென்னை வந்திறங்கிய மூன்று ஆண் பயணிகளை சுங்கத்துறை அதிகாரிகள் சோதனை செய்தனர். அவர்களிடம் தனித்தனியாக நடத்தப்பட்ட சோதனையில், மூன்று பேரும் கால்சட்டை பாக்கெட்டுகளில் 240 கிராம் எடையுடைய தங்கக் கட்டிகள் மறைத்து வைத்திருந்தது கண்டுபிடிக்கப்பட்டது. மேலும், அவர்களின் உடமைகளை சோதித்தபோது, மூவரும் Apple Airpods Pro-வில் 22 தங்கக் கட்டிகள் வீதம் மொத்தம் 66 தங்கக் கட்டிகள் மறைத்து எடுத்து வந்தது தெரிய வந்தது. மொத்தம் 2,605 எடைக்கொண்ட தங்கக் கட்டிகளை அதிகாரிகள் பறிமுதல் செய்தனர். மேலும் ரூ.14 லட்சம் மதிப்பிலான மின்னணு பொருட்களும் பறிமுதல் செய்யப்பட்டது.
சுங்கசட்டம் 1962-ன்கீழ், மூன்று பயணிகளிடமிருந்தும் ரூ.1.25 கோடி மதிப்பிலான 2,485 கிலோ எடையிலான 24 கேரட் தங்கக் கட்டிகளும் மற்றும் ரூ.14 லட்சம் மதிப்புடைய பல்வேறு மின்னணு பொருட்களையும் சுங்கத்துறை அதிகாரிகள் கைப்பற்றினர்.
இதுகுறித்து தொடர் விசாரணை நடைபெற்று வருவதாக சென்னை சர்வதேச விமான நிலையத்தின் சுங்கத்துறை ஆணையர் எம்.மேத்யூ ஜாலி வெளியிட்டுள்ள அறிக்கையில் தெரிவிக்கப்பட்டுள்ளது.
சிறப்பு சேவைகள் மற்றும் கட்டுரைகள்
ரூ. 49 லட்சம் மதிப்பில் 1.01 கிலோ தங்கத்தை சென்னை விமான நிலைய சுங்கத் துறையினர் பறிமுதல். ஒருவர் கைது
உளவுப் பிரிவினரிடமிருந்து கிடைத்தத தகவலின் அடிப்படையில் துபாயிலிருந்து ஃபிளை துபாய் எஃப்இசட்- 8515 என்ற விமானத்தில் பயணம் செய்த சென்னையைச் சேர்ந்த ஹாரூன் ரஷீத்  என்பவரை சென்னை விமான நிலைய சுங்கத் துறையினர் தடுத்து நிறுத்தினர். அவரை சோதனையிட்டதில் அவரது முழு கால் சட்டையின் பையில் கருப்புநிற டேப்பால் சுற்றப்பட்ட 2 கன பொட்டலங்கள் கண்டுபிடிக்கப்பட்டது. அதனுள்ளிருந்து ரூ. 17 லட்சம் மதிப்பில் 350 கிராம் எடையிலான 6 தங்க வெட்டுத்துண்டுகள் சுங்கச் சட்டத்தின் கீழ் பறிமுதல் செய்யப்பட்டது.
மற்றொரு வழக்கில் சார்ஜாவில் இருந்து இண்டிகோ 6ஈ-8245 என்ற விமானத்தில் சென்னை வந்த ராமநாதபுரத்தைச் சேர்ந்த முஹம்மது மனாஸ்  என்பவரை சுங்கத் துறையினர் தடுத்து நிறுத்தினர். அவரிடம் நடைபெற்ற சோதனையில் 740 கிராம் எடையிலான தங்கப் பசை அடங்கிய 3 பொட்டலங்களை அவர் தனது உடலில் மறைத்து எடுத்து வந்திருப்பது தெரியவந்தது. அவரிடமிருந்து ரூ. 32 லட்சம் மதிப்பில் 660 கிராம் தங்கம் கைப்பற்றப்பட்டதோடு சுங்கச் சட்டத்தின் கீழ் அவர் கைது செய்யப்பட்டார்.
இந்த இரு வழக்குகளிலிருந்தும் மொத்தம் ரூ. 49 லட்சம் மதிப்பில் 1.01 கிலோ தங்கம் சுங்கச் சட்டத்தின்கீழ் விமான நிலைய சுங்கத் துறையினரால் பறிமுதல் செய்யப்பட்டது. ஒருவர் கைது செய்யப்பட்டார்.
மேலும் விசாரணை நடைபெற்று வருவதாக சென்னை சர்வதேச விமான நிலைய சுங்கத்துறை ஆணையர் வெளியிட்டுள்ள செய்திக்குறிப்பில் தெரிவித்துள்ளார்.
வெளியுறவுத்துறை அமைச்சகம்
இந்தியாவுக்கும் பெல்ஜியத்துக்கும் இடையில் நாடு கடத்தும் ஒப்பந்தத்திற்கு ஏற்பளிப்பு வழங்க மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் இந்தியாவுக்கும் பெல்ஜியத்துக்கும் இடையில் நாடு கடத்தும் ஒப்பந்தத்திற்கு ஏற்பளிப்பு வழங்க ஒப்புதல் அளிக்கப்பட்டது.
சிறப்பம்சங்கள்
ஒப்பந்தத்தின் சிறப்பம்சங்கள் பின்வரும் வகைகளில் இருக்கும்:
நாடு கடத்தி அனுப்பும் கட்டாயக் கடமை
இந்த ஒப்பந்தத்தில் கையெழுத்திட்டுள்ள ஏதாவது ஒரு நாட்டில், கையெழுத்திட்டுள்ள இன்னொரு நாட்டில் குற்றஞ்சாட்டப்பட்ட அல்லது தண்டனை பெற்ற நபர் இருப்பதாகத் தெரிய வந்தால் அவரைப் பிடித்து நாடுகடத்தி அனுப்பி வைக்க ஒப்புக்கொள்ளப்படுகிறது.
ஒப்படைக்கும் அவசியம் உள்ள குற்றங்கள்
பிடித்து ஒப்படைக்க வேண்டிய அளவிற்கான குற்றங்கள் என்பது, இரு நாடுகளிலும் ஓராண்டு அல்லது அதற்கும் மேற்பட்ட காலத்துக்கு கடும் தண்டனை விதிக்க வகை செய்யும் சட்டங்களின் கீழ் குற்றம் இழைத்தவராக இருப்பார். குற்றவாளி ஒருவரை பிடித்து ஒப்படைக்குமாறு கோரிக்கை வைக்கப்பட்டால், கோரிக்கை வைக்கும் சமயத்தில், அந்த நபர் இன்னும் ஆறு மாதங்களுக்கு மேல் தண்டனையை கழிக்க வேண்டியவராக இருத்தல் வேண்டும். வரி விதிப்பு அல்லது வருவாய் அல்லது நிதி சார்ந்த ஏதாவது ஒரு செயல்பாடு ஆகியவற்றின் கீழான குற்றங்கள் இந்த ஒப்பந்தத்தின் வரம்பிற்குள் வரும்.
மறுக்கும் உரிமைக்கான காரணங்கள்
இந்த ஒப்பந்தத்தின் கீழ், பின்வரும் காரணங்களால் கோரிக்கை மறுக்கப்படலாம்:
அரசியல் குற்றமாக இருந்தால் மறுக்கலாம். இருந்தபோதிலும், அரசியல் குற்றங்களாக எவையெல்லாம் வராது என்று சில குற்றச் செயல்கள் இந்த ஒப்பந்தத்தில் குறிப்பிடப்பட்டுள்ளன.
ராணுவக் குற்றச் செயலுக்காக நாடு கடத்த அனுமதி கோரினால் மறுக்கலாம்.
இனம், மதம், பாலினம், நாடு பாகுபாடு அடிப்படையிலோ அல்லது அரசியல் கருத்து வேறுபாடு காரணமாகவோ தண்டிக்க வேண்டும் என்ற காணத்திற்காக மட்டும் தொடரும் வழக்கின் அடிப்படையிலானதாக இருந்தால் மறுக்கலாம்.
தண்டனைக் காலத்தை அமல் செய்வதற்கான வழக்கு காலாவதியாகி இருந்தால் மறுக்கலாம்.
தேசத்தவர்களை நாடு கடத்துதல்
தங்கள் தேசத்தவர்களை நாடுகடத்தி அனுப்புவது விருப்ப உரிமை அடிப்படையிலானது. குற்றம் நடந்தபோது அவர் எந்த தேசத்தவராக இருந்தார் என்ற அடிப்படையில் அது முடிவு செய்யப்படும்.
-----
(Visitor Counter : 97
மத்திய அமைச்சரவை
மண்டல விமானப் போக்குவரத்து கூட்டு: பிரிக்ஸ் நாடுகளுடன் புரிந்துணர்வு உடன்பாட்டுக்கு கேபினட் ஒப்புதல்
பிரதமர் திரு. நரேந்திர மோடி தலைமையில் மத்திய அமைச்சரவைக் குழுக் கூட்டம் இன்று நடைபெற்றது. அதில், பிரேசில், ரஷ்யா, இந்தியா, சீனா, தென்னாப்பிரிக்கா ஆகிய பிரிக்ஸ் நாடுகளுக்கு இடையில் மண்டல அளவில் விமானப் போக்குவரத்து தொடர்பான புரிந்துணர்வு ஒப்பந்தத்துக்கு ஒப்புதல் அளிக்கப்பட்டது.
ஒப்பந்தத்தின் முக்கிய அம்சங்கள்:
சிவில் விமானப் போக்குவரத்தில் ஒத்துழைப்பு மேற்கொள்வதற்காக நிறுவன ரீதியிலான கட்டமைப்பை  உருவாக்குவதன் மூலம் பலனடைவதே பிரிக்ஸ் நாடுகளின் குறிக்கோள் ஆகும். இந்த ஒத்துழைப்பில் கீழ்க்கண்டவை இடம்பெற்றுள்ளன. மண்டல அளவிலான சேவைகளில் பொதுக் கோட்பாடுகள் மற்றும் சிறந்த நடைமுறைகள்;
- மண்டல அளவிலான விமான நிலையங்கள்;
- விமான நிலையக் கட்டமைப்பு மேலாண்மை மற்றும் வான்வழிகாட்டுச் சேவைகள்;
- ஒழுங்குமுறை அமைப்புகளுக்கு இடையில் தொழில்நுட்ப ஒத்துழைப்பு;
- புதுமை செய்தல்;
- உலகளாவிய முன்முயற்சிகளின் கருத்தியல் உள்பட சுற்றுச்சூழலின் நீடித்த தன்மை;
- தகுதி மற்றும் உரிய பயிற்சி;
- பரஸ்பரம் முடிவு செய்யப்படும் இதர அம்சங்கள்
பாதிப்பு:
இந்தப் புரிந்துணர்வு ஒப்பந்தம் இந்தியாவுக்கும் பிரிக்ஸ் அமைப்பில் இடம் பெற்றுள்ள நாடுகளுக்கும் இடையில் சிவில் விமானப் போக்குவரத்து உறவுகளில் முக்கிய தடத்தைப் பதிப்பதுடன், பிரிக்ஸ் நாடுகளுக்கு இடையில், விரிவான வர்த்தகம், முதலீடு, சுற்றுலா, பண்பாட்டுப் பரிமாற்றத்துக்கு வழி செய்யும்.
எரிசக்தி அமைச்சகம்
கோவிட்-19 நோயாளிகளுக்கு சிகிச்சையளிக்கும் மருத்துவர்களுக்கும், இதர மருத்துவப் பணியாளர்களுக்கும் PFC உணவு வழங்கவுள்ளது.
கோவிட்-19 பெருந்தொற்றுக்கு எதிரான போராட்டத்தில் மற்றும் ஒரு நடவடிக்கையாக மத்திய மின்துறை அமைச்சகத்தின் பொதுத்துறை நிறுவனமான, இந்தியாவின் முன்னணி வங்கி சாரா நிதி நிறுவனமான, மின் நிதிக் கழக நிறுவனம் , கோவிட்-19 முன்னணி போராளிகளுக்கு சுகாதாரமான, சத்துக்கள் நிறைந்த உணவு வழங்குவதற்காக ஆசியாவின் மிகப்பெரிய உணவு நிறுவனமான TajSats நிறுவனத்துடன் ஒப்பந்தம் செய்து கொண்டுள்ளது. புதுதில்லியில் உள்ள டாக்டர். ராம் மனோகர் லோகியா மருத்துவமனையில் கோவிட்-19 நோயாளிகளுக்கு சிகிச்சையளிக்கும் மருத்துவர்களுக்கும், இதர மருத்துவப் பணியாளர்களுக்கும் PFC உணவு வழங்கவுள்ளது..
இந்த முயற்சியின் ஒரு பகுதியாக டாக்டர். ராம் மனோகர் லோகியா மருத்துவமனையில் பணிபுரியும் மருத்துவர்கள் மற்றும் மருத்துவப் பணியாளர்களுக்கு உணவு பொட்டலங்கள் வழங்கப்படும். 25 மே 2020 முதல் 60 நாட்களுக்கு நாள்தோறும் உயர்தர, சுகாதாரமான உணவுப் பொட்டலங்கள் வழங்குவதற்காக சுமார் 64 லட்சம் ரூபாய் நிதி உதவி PFC நிறுவனத்தால் TajSats நிறுவனத்துக்கு வழங்கப்பட்டுள்ளது.
(Visitor Counter : 217
பிரதமர் அலுவலகம்
நாக்பூர் நகர மெட்ரோ சேவையை பிரதமர் கொடியசைத்துத் தொடங்கி வைத்தார்
நாக்பூர் நகர மெட்ரோ ரயில் சேவையை பிரதமர் திரு. நரேந்திர மோடி இன்று புது டில்லியில் இருந்து காணொளிக் காட்சியின் மூலம் கொடியசைத்துத் தொடங்கி வைத்தார். நாக்பூர் மெட்ரோவின் காப்ரி முதல் சிதாபுல்தி பிரிவு வரையிலான 13.5 கிலோமீட்டர் நீள ரயில் சேவை தொடங்குவது குறித்த கல்வெட்டு டிஜிட்டல் முறையில் திறக்கப்பட்டது.
இந்த நிகழ்ச்சியில் கூடியிருந்தவர்களிடையே காணொளிக் காட்சியின் மூலம் பேசிய பிரதமர் மகாராஷ்ட்ர மாநிலத்தின் இரண்டாவது மெட்ரோ சேவையாக அமையும் இந்த வசதிக்காக நாக்பூர் நகர மக்களுக்கு பாராட்டுதல்களைத் தெரிவித்தார். நாக்பூர் நகர மெட்ரோ சேவைக்காக 2014-ம் ஆண்டில், தான் அடிக்கல் நாட்டியதை நினைவு கூர்ந்த அவர் இது தனக்கு சிறப்பானதொரு தருணமாகும் என்றும் குறிப்பிட்டார். இந்த மெட்ரோ சேவையானது நாக்பூர் நகர மக்களுக்கு சிறந்த, விலை மலிவான, சுற்றுச்சூழலுக்கு உகந்த வகையிலான போக்குவரத்தாக விளங்கும் என்றும் பிரதமர் மேலும் குறிப்பிட்டார்.
நாக்பூர் நகரின் எதிர்காலத் தேவைகளை மனதில் கொண்டு அதன் வளர்ச்சிக்காக மத்திய அரசும் மாநில அரசும் தொடர்ந்து பாடுபட்டு வருவதாகவும் பிரதமர் குறிப்பிட்டார். இந்த மெட்ரோ சேவையானது இளைஞர்களுக்கு வேலைவாய்ப்புகளை வழங்குவதோடு, நகரின் எதிர்கால வளர்ச்சிக்கும் உதவி செய்யும் என்றும் அவர் குறிப்பிட்டார்.
நாடு முழுவதிலும் நவீன போக்குவரத்து முறையை வளர்த்தெடுப்பதில் மத்திய அரசின் முன்முயற்சிகளைப் பற்றிக் குறிப்பிட்ட பிரதமர் கடந்த நான்கரை ஆண்டுகளில் 400 கிலோமீட்டர் அளவுக்கு செயல்படும் வகையிலான மெட்ரோ சேவை உருவாக்கப்பட்டுள்ளது என்றும் குறிப்பிட்டார். நாடு முழுவதிலும் தற்போது 800 கிலோமீட்டர் அளவிற்கான மெட்ரோ சேவைக்கான வேலைகள் நடைபெற்று வருவதாகவும் அவர் மேலும் குறிப்பிட்டார்.
சமீபத்தில் அறிமுகம் செய்யப்பட்ட பொதுவான போக்குவரத்துக்கான அட்டையான ஒரு நாடு ஒரே அட்டை என்ற திட்டத்தின் பயன்களையும் பிரதமர் சுட்டிக் காட்டினார். உள்நாட்டிலேயே உருவாக்கப்பட்ட இந்த அட்டையானது வங்கிக் கணக்கில் இருந்து கழித்துக் கொள்ளும் வங்கி அட்டையுடன் இணைந்து செயல்படுவதாக அமைந்துள்ளதாகவும் இது போன்ற அட்டையை உருவாக்க மற்ற நாடுகளை இந்தியா நம்பியிருக்க வேண்டிய நிலை இனி இல்லை என்றும் அவர் குறிப்பிட்டார். போக்குவரத்துக்காக இது போன்ற பொது அட்டை வசதிகளை உலகில் ஒரு சில நாடுகள் மட்டுமே கொண்டுள்ளன என்றும் பிரதமர் மேலும் குறிப்பிட்டார்.
பிரச்சனைகளுக்கான தீர்வுகளைக் கண்டறிவதில் ஒருங்கிணைந்த ஓர் அணுகுமுறையை மத்திய அரசு கொண்டுள்ளது என்றும் பிரதமர் குறிப்பிட்டார். நாட்டின் குடிமக்கள் அனைவரும் வசதியாக வாழ்வதை உறுதி செய்வதில் அரசு உறுதி பூண்டுள்ளதையும் அவர் மீண்டும் வலியுறுத்தினார்.
குடியரசுத் துணைத் தலைவர் செயலகம்
ஜன்மாஷ்டமியை முன்னிட்டு குடியரசுத் துணைத் தலைவர் மக்களுக்கு வாழ்த்து தெரிவித்தார்
ஜன்மாஷ்டமியை முன்னிட்டு குடியரசுத் துணைத் தலைவர் திரு. வெங்கைய நாயுடு மக்களுக்கு வாழ்த்து தெரிவித்தார்
அவரது வாழ்த்துச் செய்தியின் முழு வடிவம் வருமாறு:
ஜன்மாஷ்டமி புனித நன்னாளில் நமது நாட்டின் மக்களுக்கு எனது வணக்கங்களையும் நல்வாழ்த்துகளையும் தெரிவித்துக் கொள்கிறேன்.
பகவான் விஷ்ணுவின் எட்டாவது அவதாரமாக வழிபடப்படும் பகவான் கிருஷ்ணர் பிறந்ததை ஜன்மாஷ்டமி கொண்டாடுகிறது. குழந்தை கிருஷ்ணர் வெண்ணையைத் திருடியது, தனது நண்பர்களுடன் விளையாடியது, சக கிராமத்தினருடன் குறும்பு செய்தது ஆகியவற்றைப் பற்றிய கதைகள் மற்றும் கோகுலத்தைக் கடும் மழையில் இருந்து காப்பாற்றியது, காலியா என்னும் கொடூரமான பாம்பைக் கொல்வது போன்ற வீரதீர செயல்கள் நமது ஒன்றுபட்ட கற்பனைத் திறனை பல காலங்களாக வசீகரித்துள்ளது. பகவான் கிருஷ்ணர் பகவத்கீதையில் விளக்கி இருக்கும் கடமையைச் செய், பலனை எதிர்பார்க்காதே என்னும் தாரக மந்திரம் ஒட்டுமொத்த மனிதகுலத்துக்கும் உந்துசக்தியாக இருந்து வருகிறது.
கோவிட்-19 பெருந்தொற்றின் பரவலை எதிர்த்து இந்தியாவும், உலகமும் இடைவிடாத போரை மேற்கொண்டு வரும் இந்த வருடத்தில், கிட்டத்தட்ட நமது அனைத்து பாரம்பரியப் பண்டிகைகளையும் வீட்டுக்குள்ளேயே கொண்டாடும் நிலைக்கு நாம் தள்ளப்பட்டிருக்கிறோம். நாடு முழுவதும் பெரும் உற்சாகத்துடனும், உத்வேகத்துடனும் எப்போதும் கொண்டாடப்படும் ஜன்மாஷ்டமி, முகக்கவசங்களை அணிவது, தனி நபர் இடைவெளி மற்றும் தனி நபர் சுகாதாரத்தைப் பேணுவது ஆகிய பாதுகாப்புச் செயல்முறைகளைத் தவறாமல் பின்பற்றி மிதமான அளவில் இந்த ஆண்டு கொண்டாடப்படுகிறது.
இந்தப் புனித நாளில், நமது கடமையைச் சரியாக செய்து சரியான பாதையில் செல்ல நாம் அனைவரும் சபதமேற்போம். அமைதி, ஒற்றுமை, நல்லிணக்கம் மற்றும் செல்வச் செழிப்பை நமது நாட்டுக்கு இந்தப் பண்டிகை அளிக்கட்டும்.
(
வடகிழக்குப் பகுதி வளர்ச்சி அமைச்சகம்
எட்டு வடகிழக்கு மாநிலங்களில் ஐந்து கொரோனாவில் இருந்து விடுதலை பெற்றுள்ளன. மிச்சமுள்ள 3 மாநிலங்களில் கடந்த சில நாட்களில் எந்த புதிய கொரோனா பாதிப்பும் இல்லை: டாக்டர் ஜிதேந்திர சிங்
எட்டு வடகிழக்கு மாநிலங்களில் ஐந்து மாநிலங்கள் கொரோனாவில் இருந்து விடுதலை பெற்றுள்ள நிலையில், மிச்சமுள்ள 3 மாநிலங்களில் கடந்த சில நாட்களில் எந்த புதிய கொரோனா பாதிப்பும் இல்லை. வட கிழக்கு சபை, ஷில்லாங்கின் மூத்த அதிகாரிகள், மற்றும் வட கிழக்குப் பிராந்திய வேளாண் சந்தைப்படுத்துதல் கழகம், வடகிழக்கு கைவினைப் பொருள்கள், கைத்தறி வளர்ச்சிக் கழகம், வட கிழக்கு வளர்ச்சி நிதி நிறுவனம், பிரம்பு மற்றும் மூங்கில் தொழில்நுட்ப மையம் உள்ளிட்ட பல்வேறு அரசு அமைப்புகளின் பிரதிநிதிகள், அவர்கள் இருக்கும் இடத்தில் இருந்தே கலந்து கொண்ட காணொளி ஆய்வுக் கூட்டத்துக்குப் பிறகு, வட கிழக்கு, மத்திய வட கிழக்கு மாகாண வளர்ச்சி அமைச்சக மத்திய இணை அமைச்சர் , பிரதமர் அலுவலகம், பணியாளர்கள், பொதுமக்கள் குறைகள், ஓய்வூதியம், அணு சக்தி மற்றும் விண்வெளித்துறை இணை அமைச்சர், டாக்டர். ஜிதேந்திர சிங் இதைத் தெரிவித்தார்.
செய்தியாளர்களிடம் பேசிய டாக்டர். ஜிதேந்திர சிங், பிரதமர் திரு. நரேந்திர மோடி தலைமையிலான கடந்த ஆறு ஆண்டுகளில் வட கிழக்குப் பிராந்தியம் வளர்ச்சிக்கான மாற்றத்தின் எடுத்துக்காட்டாக மாறியுள்ளதாக திருப்தி தெரிவித்தார். அதுவும், தற்போதைய கொவிட் நெருக்கடியில், அது ஒரு சிறப்பான, மகத்தான மற்றும் ஒழுக்கமான சுகாதார மேலாண்மையின் எடுத்துக்காட்டாக உருவெடுத்துள்ளதாக அவர் தெரிவித்தார்.
மேலும் பேசிய டாக்டர். ஜிதேந்திர சிங், சிக்கிம், நாகாலாந்து, அருணாச்சலப் பிரதேசம், மணிப்பூர் மற்றும் திரிபுரா உள்ளிட ஐந்து வட கிழக்கு மாநிலங்கள் கொரோனாவில் இருந்து முற்றிலும் விடுதலை பெற்றிருக்கும் நிலையில், மிச்சமுள்ள மூன்று மாநிலங்களான அஸ்ஸாம், மேகாலயா மற்றும் மிசோராம் ஆகியவை முறையே 8, 11 மற்றும் 1 கொரோனா பாதிப்புகளுடன், நேற்றிரவிலிருந்து எந்த புதிய பாதிப்பும் இல்லாமல், கொரோனா தொற்றிலிருந்து விடுபடக் காத்திருப்பதாக தெரிவித்தார். வட கிழக்கு மாநிலங்களின் அரசுகள், அவற்றின் முதல் அமைச்சர்கள், வட கிழக்கு மாகாண வளர்ச்சி அமைச்சகம் மற்றும் வட கிழக்கு சபையின் அதிகாரிகளுக்கு, இதை சாத்தியமாக்கியுள்ள சரியான ஒருங்கிணைப்புக்காக அவர் பாராட்டு தெரிவித்தார்.
கொரோனா பராமரிப்பு, தீவிர சிகிச்சை மற்றும் மேம்படுத்தப்பட்ட சுகாதாரம் ஆகியவற்றின் மேலாண்மைக்காக அர்ப்பணிக்கப்பட்டுள்ள புதிய சுகாதாரத் திட்டங்கள் குறித்த முன்மொழிதல்கள் பல்வேறு வட கிழக்கு மாநிலங்களான மிசோராம், மேகாலயா, அருணாச்சலப் பிரதேசம் மற்றும் மணிப்பூரில் இருந்து கிடைக்கப் பெற்றுள்ளதாகவும், அவை பரிசீலனையில் உள்ளதாகவும் டாக்டர். ஜிதேந்திர சிங் தெரிவித்தார். இந்தத் திட்டங்கள் முன்னுரிமை அளித்து கையாளப்படும் என அவர் கூறினார். மேலும், வட கிழக்கு மாநிலங்களின் தேவைகளுக்காக, தொடக்கத்திலேயே, பொது முடக்கத்துக்கு மிகவும் முன்னரே, ரூ. 25 கோடியை கொரோனா தொடர்பான நடவடிக்கைகளுக்காக இடைவெளி நிதியாக வட கிழக்கு மாகாண வளர்ச்சி அமைச்சகம் அளித்ததாக அவர் தெரிவித்தார்.
உள்துறை அமைச்சகத்தின் வழிகாட்டுதல்களின் படி, விலக்களிக்கப்பட்டுள்ள பகுதிகளில் முக்கியமாக மூங்கில் தொடர்பான வேலைகள் உட்பட பல்வேறு பொருளாதார நடவடிக்கைகள் கடந்த சில நாட்களாக நடைபெறுவது குறித்த தகவலையும் கூட்டத்தின் போது டாக்டர். ஜிதேந்திர சிங் பெற்றார்.
PIB Headquarters
சென்னை விமான நிலையத்தில் ரூ.1.54 கோடி மதிப்பிலான 3.7 கிலோ தங்கத்தை சுங்கத்துறையினர் பறிமுதல் செய்தனர். இருவர் கைது
சென்னை விமான நிலைய சுங்கத்துறை நுண்ணறிவுப்பிரிவினர் தங்களுக்கு கிடைத்தத் தகவலின் அடிப்படையில் தங்க கடத்தல் தொடர்பாக ஞாயிற்றுக்கிழமை இரு வழக்குகளையும் திங்கட்கிழமை மற்றொரு வழக்கையும் பதிவு செய்துள்ளனர்.
திங்கட்கிழமை காலையில் அபுதாபியிலிருந்து பஹ்ரைன் வழியாக ‘கல்ஃப் ஏர்’ விமானத்தில் சென்னை விமானநிலையத்தில் வந்திறங்கிய தேனியைச் சேர்ந்த அகமது கபீர்  என்பவரை வெளியேறும் வாயிலில் சந்தேகத்தின் பேரில் இடைமறித்து சோதனை செய்தனர். அவரது உடமைகளை சோதனையிட்ட போது, அவர் வைத்திருந்த பையில் எமர்ஜென்சி விளக்கு வழக்கத்திற்கு மாறாக அதிக எடை மிகுந்ததாக இருந்ததால், அதன் பாகங்களை பிரித்து சோதனையிட்டனர். அப்போது பேட்டரி வைக்கப்படும் இடத்தில் 23 தங்கக் கட்டிகள் மறைத்து வைக்கப்பட்டிருந்ததை கண்டுபிடித்தனர். ரூ.1.11 கோடி மதிப்பிலான மொத்தம் 2.68 கிலோ தங்கத்தை சுங்கத்துறை நுண்ணறிவுப்பிரிவு அதிகாரிகள் பறிமுதல் செய்தனர். இதைத் தொடர்ந்து, அந்தப் பயணி கைது செய்யப்பட்டார்.
முன்னதாக, ஞாயிற்றுக்கிழமை இரவு, அபுதாபியிலிருந்து பஹ்ரைன் வழியாக ‘கல்ஃப் ஏர்’ விமானத்தில், சென்னை விமான நிலையத்தில் வந்திறங்கிய கேரள மாநிலம் கோழிக்கோட்டைச் சேர்ந்த அப்துல் ஜலில் என்பவரை சுங்கத்துறை அதிகாரிகள் இடைமறித்து சோதனை செய்தனர். அப்போது, அவர் வைத்திருந்த பழச்சாறு பிழியும் மின் இயந்திரம் வழக்கத்திற்கு மாறாக எடை அதிகமாக இருந்ததைக் கண்டனர். அதன் பாகங்களை பிரித்துப் பார்த்த போது, உள்ளே செவ்வக வடிவிலான தங்கத் தகடு மறைத்து வைக்கப்பட்டிருந்ததைக் கண்டுபிடித்தனர். இதன் எடை 438 கிராம் ஆகும். ரூ.18.11 லட்சம் மதிப்பிலான தங்கத் தகட்டை சுங்கத்துறை அதிகாரிகள் பறிமுதல் செய்தனர்.
ஞாயிற்றுக்கிழமை காலையில் மற்றொரு சம்பவத்தில் துபாயிலிருந்து இண்டிகோ விமானத்தில் சென்னை வந்திறங்கிய கோழிக்கோட்டைச் சேர்ந்த சரஃபுதின்  என்பவரை இடைமறித்து சுங்கத்துறை அதிகாரிகள் இடைமறித்து சோதனை நடத்தினர். அவர் வைத்திருந்த ரைஸ் குக்கர் வழக்கத்திற்கு மாறாக எடை அதிகமாக இருந்ததால், அதன் பாகங்களை பிரித்து சோதனையிட்டதில், உள்ளே மோதிர வடிவிலான 610 கிராம் தங்கம் மறைத்துவைக்கப்பட்டிருந்ததை கண்டனர். ரூ.25.22 லட்சம் மதிப்பிலான தங்கத்தை பறிமுதல் செய்த சுங்கத்துறை அதிகாரிகள், அந்தப் பயணியை கைது செய்தனர்.
இந்த மூன்று தங்கக் கடத்தல் சோதனைகளில் மொத்தம் ரூ.1.54 கோடி மதிப்பிலான 3.7 கிலோ தங்கம் பறிமுதல் செய்யப்பட்டுள்ளது. இது தொடர்பாக தொடர் விசாரணை நடைபெற்று வருவதாக சென்னை சர்வதேச விமான நிலைய சுங்கத்துறை ஆணையர் வெளியிட்டுள்ள செய்திக்குறிப்பில் தெரிவிக்கப்பட்டுள்ளது.
பிரதமர் அலுவலகம்
எல்பிஎஸ்என்ஏஏ-வில் 96-வது பொது அடிப்படை வகுப்பு நிறைவு விழாவில் பிரதமர் உரையாற்றுகிறார்
லால்பகதூர் சாஸ்திரி தேசிய நிர்வாகவியல் அகாடமியில்  96-வது பொது அடிப்படை வகுப்பு நிறைவு விழாவில் பிரதமர் திரு நரேந்திர மோடி 17-ம் தேதி நண்பகல் 12 மணியளவில் காணொலி மூலம் உரையாற்றுகிறார். அப்போது புதிய விளையாட்டு வளாகத்தை தொடங்கிவைக்கும் பிரதமர், சீரமைக்கப்பட்ட மகிழ்ச்சி பள்ளத்தாக்கு வளாகத்தை  வளாகத்தை நாட்டுக்கு அர்ப்பணிக்கிறார்.
எல்பிஎஸ்என்ஏஏ-வில் 96-வது அடிப்படை வகுப்பு என்பது, புதிய போதனை முறை மற்றும் படிப்பு வடிவமைப்புடன், கர்மயோகி இயக்கத்தின் கொள்கை அடிப்படையிலான முதலாவது பொது அடிப்படை வகுப்பாகும். இந்த தொகுதியில், 16 சேவைகள் மற்றும் 3 ராயல்பூட்டான் சேவைகளைச்  சேர்ந்த பயிற்சி பெறும் அதிகாரிகள் 488 பேர் இடம் பெற்றுள்ளனர்.